翠微堂
作者：李處權
朝代：宋

paragraphs: 我讀醉翁文，想當筆如椽。
東坡獨知翁，謂今爲飛仙。
偉明後來秀，文亦星斗懸。
一旦辭世紛，歸巢月輪邉。
大雅久不作，劉子藝且賢。
筆墨所横潰，折衝遂無前。
向來坐位書，一日萬口傳。
不慙顔魯公，易地則皆然。
身閒無事日，日涉五畆園。
圗書破百金，花石費萬錢。
子真隠谷口，摩詰居輞川。
淵明道上醉，知章井底眠。
風味有數子，較量誰後先。
君乃於其間，并得四子全。
高堂納日月，竹樹森以聨。
覽彼不盡景，樂此無窮年。
前山若飛來，倚斷西南天。
灝氣濯蒼玉，晴陽生紫烟。
固疑融結異，真恐造化偏。
想像山中人，因之招隠篇。
我家居洛陽，門巷伊水連。
吾廬蔭清竹，不受車馬喧。
一來升君堂，撫事情悁悁。
交淺言已深，勝處相磨鐫。
卻來從杖履，已辦幾屐穿。
折簡王夫子，載醪攜嚮泉。